Diari Oficial de la Generalitat Valenciana


Sumari del DOGV 8557, del 28-05-2019 (2019/5105)

RESOLUCIÓ de 16 de maig de 2019, del director general de Relacions amb les Corts, per la qual es publica el Conveni entre la Generalitat, a través de la Conselleria d'Educació, Investigació, Cultura i Esport, i l'Ajuntament de Sagunt per a la nova autorització del Conservatori Professional de Música Joaquín Rodrigo, de titularitat municipal, d'aquesta localitat, per trasllat de les seues instal·lacions.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8557

Data del DOGV
:   28-05-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/5105


Data del document
:   16-05-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ de 16 de maig de 2019, del director general de Relacions amb les Corts, per la qual es publica el Conveni entre la Generalitat, a través de la Conselleria d'Educació, Investigació, Cultura i Esport, i l'Ajuntament de Sagunt per a la nova autorització del Conservatori Professional de Música Joaquín Rodrigo, de titularitat municipal, d'aquesta localitat, per trasllat de les seues instal·lacions.  
 [2019/5105]  
  
  
La Generalitat, a través de la Conselleria d'Educació, Investigació, Cultura i Esport, i l'Ajuntament de Sagunt han subscrit, prèvia tramitació reglamentària, el dia 27 de febrer de 2019, el conveni per a la nova autorització del Conservatori Professional de Música Joaquín Rodrigo, de titularitat municipal, d'aquesta localitat, per trasllat de les seues instal·lacions, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 16 de maig de 2019 i número 365/2019, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 16 de maig de 2019.- El director general de Relacions amb les Corts: Antonio Torres Salvador.  
  
  
Conveni entre la Generalitat, a través de la Conselleria d'Educació, Investigació, Cultura i Esport, i l'Ajuntament de Sagunt per a la nova autorització del Conservatori Professional de Música Joaquín Rodrigo, de titularitat municipal, d'aquesta localitat, per trasllat de les seues instal·lacions  
  
València, 27 de febrer de 2019  
  
Reunits  
Per una part, Vicent Marzà Ibáñez, conseller d'Educació, Investigació, Cultura i Esport, en virtut de l'article 28.g de la Llei 5/1983, de 30 de desembre, del Consell (DOGV 20.12.1983); del Decret 8/2015, de 29 de juny, del president de la Generalitat, pel qual es nomenen vicepresidenta, consellers, secretària i portaveu del Consell (DOGV 30.06.2015), i de l'article 6.3 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre (DOGV 13.10.2014), en nom i representació de la Generalitat, expressament autoritzat per a la signatura del present conveni en virtut de l'Acord del Consell de data 11 de gener de 2018.  
  
Per l'altra part, Josep Francesc Fernández i Carrasco, com a alcalde president de l'Ajuntament de Sagunt, per a qui la legitimació i representació en aquest acte deriva de la seua condició i càrrec d'alcalde president d'aquest ajuntament, autoritzat per a subscriure el present conveni d'acord amb el que es disposa en l'article 21.1.b de la Llei 7/1985, de 2 d'abril, reguladora de les bases de règim local, i facultat per a aquest acte per l'Acord de Ple de l'Ajuntament de data 27 de novembre de 2018, i assistit pel secretari general de l'Ajuntament, en l'exercici de les funcions que li atribueix l'article 122.5 de la Llei 7/1985, de 2 d'abril, reguladora de les bases de règim local.  
  
  
Manifesten  
  
1. L'Ajuntament de Sagunt és titular del Conservatori Professional de Música Joaquín Rodrigo de la localitat esmentada, amb domicili al carrer Cronista Bru i Vidal, s/n, número de codi 17106809, creat, pel Conveni de 30 de maig de 2001 entre la Generalitat València i l'Ajuntament de Sagunt, com a conservatori de professional.  
2. L'Ajuntament va acordar sol·licitar una nova autorització per trasllat d'instal·lacions, dins del marc educatiu vigent establit per la Llei orgànica 2/2006, de 3 de maig, d'educació (BOE 106, 04.05.2006), d'ara endavant, LOE.  
3. Segons l'article 53.1 de l'Estatut d'Autonomia de la Comunitat Valenciana és de competència exclusiva de la Generalitat la regulació i administració de l'ensenyança en tota la seua extensió, nivells i graus, modalitats i especialitats, sense perjuí de què disposen l'article 27 de la Constitució Espanyola i les lleis Orgàniques que, d'acord amb l'apartat 1 de l'article 81 d'aquella, ho desenrotllen, de les facultats que atribueix en l'Estat el número 30 de l'apartat 1 de l'article 149 de la Constitució Espanyola, i de l'alta inspecció necessària per al seu compliment i garantia.  
4. La disposició addicional segona, punt 2, de la Llei orgànica 8/1985, de 3 de juliol, reguladora del dret a l'educació (BOE 4 de juliol), estableix que la creació de centres docents públics els titulars dels quals siguen les corporacions locals es realitzarà a través d'un conveni entre l'administració educativa competent i les corporacions, a fi d'incloure'ls en la programació dels ensenyaments a què es refereix l'article 27.  
5. Les direccions generals competents en administració local i pressupostos, en l'àmbit de les seues competències, han emès els informes preceptius i vinculants sobre la inexistència de duplicitats en el servei i d'estabilitat pressupostària i sostenibilitat financera, informes previstos en l'article 7.4 de la Llei 7/1985, de 2 d'abril, reguladora de les bases de règim local, per a l'exercici de les competències dels ens locals diferents de les pròpies i de les atribuïdes per delegació.  
  
6. El Servei d'Infraestructures ha emés un informe favorable, de data 5 de desembre de 2017, a la proposta d'instal·lacions i ús educatiu, ja que s'ajusta al que es disposa en la normativa aplicable sobre els requisits mínims que han de complir els centres que impartisquen ensenyaments artístics de Música.  
7. El 14 de desembre de 2017, la Direcció General de Centres i Personal Docent va emetre un informe favorable respecte a la proposta d'instal·lacions i ús educatiu dels espais reflectits en els plans presentats per a la modificació del Conservatori per trasllat d'instal·lacions de l'esmentat Conservatori.  
8. La Unitat Tècnica de la Direcció territorial d'Educació, Investigació, Cultura i Esport de València ha emés un informe favorable en el seu respectiu àmbit competencial.  
9. La petició s'ajusta al que s'indica en el Reial decret 303/2010, de 15 de març (BOE 86, 09.04.2010), pel qual s'estableixen els requisits mínims dels centres que imparteixen ensenyaments artístics regulats en la Llei orgànica 2/2006, de 3 de maig, d'educació, així com en el Decret 158/2007, de 21 de setembre, pels quals s'estableix el currículum dels ensenyaments professional de Música i es regula l'accés a aquests ensenyaments (DOGV 5606, 25.09.2007), pel que fa als objectius, continguts i sistema d'avaluació corresponents als estudis de grau professional sol·licitats.  
Per això, en virtut de les competències que atorguen el Reial decret 2093/1983, de 28 de juliol, sobre traspàs de funcions i serveis de l'Administració de l'Estat a la Comunitat Valenciana en matèria d'educació, i la Llei 7/1985, de 2 d'abril, reguladora de les bases de règim local, la Conselleria d'Educació, Investigació, Cultura i Esport i l'Ajuntament de Sagunt acorden subscriure el present conveni ateses les següents  
  
  
Clàusules  
  
Primera  
L'objecte del present conveni és la nova autorització per trasllat d'instal·lacions del Conservatori Professional de Música de Sagunt, de titularitat íntegrament municipal, dins del marc educatiu vigent establit per la LOE, amb les característiques, els ensenyaments i la configuració que s'indiquen a continuació:  
  
Denominació genèrica: conservatori professional de música.  
Denominació específica: Joaquín Rodrigo.  
Domicili: carrer Cronista Bru i Vidal, s/n.  
Nou domicili: carrer Llíria, 68 (edifici de l'antic CEIP Jaume I, transformat en Secció de l'IES Clot de Moro).  
Localitat: Sagunt.  
Província: València.  
Codi: 91099353.  
Titular: Ajuntament de Sagunt.  
Ensenyaments i capacitat: el Conservatori Professional de Música de Sagunt, de titularitat municipal, impartirà, amb reconeixement oficial i plenes facultats acadèmiques, els ensenyaments contemplats en la Llei orgànica 2/2006, de 3 de maig, corresponents a les especialitats professionals següents:  
Piano, Flauta Travessera, Clarinet, Fagot, Saxofon, Trompa, Trompeta, Trombó, Tuba, Violí, Viola, Violoncel, Contrabaix, Guitarra, Oboé, Percussió, Dolçaina i Cant, amb una capacitat per a 270 llocs escolars.  
  
A efectes administratius, el Conservatori Professional de Música Joaquín Rodrigo, de Sagunt, de titularitat municipal, queda adscrit al Conservatori Professional de Música núm. 2 de València (codi 10302821).  
  
Segona  
Aquest conservatori impartirà el currículum dels ensenyaments professionals de Música, i l'accés a aquests ensenyaments es regula en el Decret 158/3007, de 21 de setembre, del Consell (DOGV 25.09.2007).  
  
Tercera  
Correspon al titular del Conservatori la dotació pressupostària necessària per a les despeses derivades del personal docent i no docent, així com del funcionament d'aquest centre, independentment de la possibilitat de concórrer a totes les convocatòries públiques que realitze la Conselleria d'Educació, Investigació, Cultura i Esport per a la concessió de subvencions o ajudes econòmiques als centres d'ensenyaments artístics.  
  
Quarta  
El Conservatori se sotmetrà a l'autoritat de la Conselleria d'Educació, Investigació, Cultura i Esport i de la Inspecció Educativa en els termes previstos en el títol VII de la Llei orgànica 2/2006, de 3 de maig, d'educació, que regula la inspecció del sistema educatiu, i a tota altra normativa de desplegament que puga dictar-se sobre aquesta matèria.  
  
  
Cinquena  
El titular del Conservatori es compromet a:  
a) Complir el que estableix sobre òrgans de govern dels centres públics el capítol III del títol V de la Llei orgànica 2/2006, de 3 de maig, d'educació.  
b) Complir la normativa aplicable que estableix els requisits mínims dels centres que impartisquen ensenyaments artístics: el Reial decret 303/2010, de 15 de març (BOE 86, 09.04.2010), pel qual s'estableixen els requisits mínims dels centres que imparteixen ensenyaments artístics regulats en la Llei orgànica 2/2006, de 3 de maig, d'educació.  
c) Que els plans d'estudis, els programes, la dedicació horària, els nivells i el sistema d'avaluació a desenvolupar seran els establits en la legislació vigent: el Decret 158/2007, de 21 de setembre, pel qual s'estableixen el currículum dels ensenyaments professionals de música (DOGV 5606, 25.09.2007), i el Decret 2618/1966, de 10 de setembre, sobre reglamentació general dels conservatoris de música (BOE 254, 24/10/66).  
d) Seguir les directrius acadèmiques de l'Administració educativa per als centres dependents de la conselleria competent en matèria educativa, així com presentar en cada curs acadèmic una programació general anual en la qual consten les dades acadèmiques i administratius del centre.  
Així mateix, haurà de notificar a la Conselleria d'Educació, Investigació, Cultura i Esport els canvis de professorat que puguen produir-se i adjuntar a aquesta notificació els documents que justifiquen el compliment de la titulació exigida del nou professorat.  
e) La custòdia d'actes, expedients d'alumnes, registres de correspondència oficial i tots altres documents de caràcter administratiu que es generen en virtut de les facultats que se li confereixen.  
  
Sisena  
El present conveni produirà efectes el mateix dia que se signe; no obstant això, l'autorització d'obertura i funcionament del centre tindrà efectes des de l'inici del curs acadèmic 2018/2019.  
Així mateix des de la signatura del present conveni, el conveni de creació del Conservatori subscrit el 30 de maig de 2001 deixara de produir efectes.  
  
Setena  
Les modificacions en els ensenyaments, les instal·lacions i els altres requisits mínims, excepte les que suposen una nova autorització conforme al que es preveu en l'article 10.2 del Reial decret 321/1994, de 25 de febrer, seran notificades a l'Administració educativa, la qual instruirà l'expedient corresponent, que es tramitarà, a falta de normativa específica per als centres docents públics, conforme al procediment regulat en el capítol III de l'esmentat Reial decret 321/1994, de 25 de febrer. La seua aprovació finalitzarà amb una resolució del conseller o consellera competent en matèria educativa.  
En els supòsits recollits en l'article 10.2 abans esmentat, s'instruirà un expedient que donarà lloc a una nova autorització, per a la qual cosa haurà de subscriure's l'oportú conveni entre les parts.  
  
Huitena  
El present conveni, atés que és una autorització administrativa, tindrà vigència fins a l'extinció de l'autorització per qualsevol de les causes següents:  
a) Per mutu acord de les parts.  
b) Per incompliment de les obligacions assumides per l'Ajuntament.  
c) Per denúncia d'una de les parts, després d'un avís previ de, com a mínim, sis mesos abans de l'inici del curs acadèmic en què s'haja d'extingir.  
d) Per canvi de titularitat, trasllat d'instal·lacions o cessament de les activitats del centre.  
En els supòsits previstos en els punts b) i d) l'extinció requerirà la comunicació prèvia de la Conselleria al titular de l'escola.  
D'acord amb el que s'estableix en l'article 11.1.f del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, en cas d'extinció del conveni per les causes anteriorment recollides es tramitara el corresponent expedient de revocació de l'autorització concedida al centre. Aquesta extinció tindrà efectes a partir del final del curs escolar en què es produïsca la causa.  
  
  
Novena  
L'aplicació i l'execució d'aquest conveni, incloent-hi a aquest efecte tots els actes jurídics que puguen dictar-se a l'hora d'executar-lo i desplegar-lo, no podran suposar obligacions econòmiques per a la Generalitat, i, en tot, cas, hauran de ser atesos amb els seus mitjans personals i materials.  
  
Desena  
Aquest conveni té naturalesa administrativa. Les parts acorden sotmetre's a la jurisdicció contenciosa administrativa per a resoldre les incidències que puguen produir-se a l'hora d'aplicar-lo, sense perjudici de sotmetre's a la jurisdicció corresponent de les actuacions que, relacionades amb aquest, puguen tindre una altra naturalesa.  
  
  
Onzena  
Aquest conveni s'inscriurà en el Registre de Centres Docents de la Comunitat Valenciana, així com en el Registre de Convenis de la Generalitat, i serà publicat en el Diari Oficial de la Generalitat Valenciana.  
  
  
Dotzena  
Com a prova de conformitat i perquè quede constància, les dues parts signen el present conveni en el lloc i la data consignats anteriorment.  
  
El conseller d'Educació, Investigació Cultura i Esport: Vicent Marzà Ibáñez.  
L'alcalde president de l'Ajuntament de Sagunt: Josep Francesc Fernández i Carrasco.